OZNAM O HODNOTENÍ ŽIAKOV

Vážení rodičia,

v zmysle Usmernenia Ministerstva školstva, vedy a výskumu SR na hodnotenie žiakov základných škôl v čase mimoriadnej situácie spôsobenej prerušením vyučovania v školách v školskom roku 2019/2020 Vám týmto oznamujeme zoznam neklasifikovaných predmetov, ktoré boli pôvodne klasifikované, avšak v čase prerušeného vyučovania neumožňujú naplniť ciele predmetu kvalitnou / plnohodnotnou realizáciou. Nasledujúce predmety budú hodnotené slovom „absolvoval/a“:

* telesná výchova,
* výtvarná výchova,
* hudobná výchova,
* technika,
* informatika.

V prvom ročníku sa v čase mimoriadnej situácie priebežné aj záverečné hodnotenie realizuje formou slovného hodnotenia.

Postup do vyššieho ročníka:

V čase mimoriadnej situácie je vo výnimočných prípadoch možné určiť pred postupom do vyššieho ročníka preskúšanie u tých žiakov 2. stupňa ZŠ, ktorí zo subjektívnych príčin neplnili požiadavky vyučovania na diaľkua dosiahli neuspokojivé výsledky za obdobie pred prerušením vyučovania.Preskúšanie je možné najskôr dva mesiace po obnovení vyučovania v školách alebo do 31.8.2020. O preskúšaní žiaka rozhoduje pedagogická rada.

V čase mimoriadnej situácie žiaci druhého stupňa ZŠ, ktorí v 1. polroku dostali známku nedostatočnú z dvoch a viac predmetov alebo boli neklasifikovaní, môžu absolvovať komisionálne skúšk**y** najneskôr do 31.8.2020.

Odporúčame Vám sledovať stránku https://www.ucimenadialku.sk/, kde sú pravidelne aktualizované informácie týkajúce sa škôl.

Vážení rodičia, ďakujeme Vám za doterajší prístup, ktorým výrazne napomáhate spoločnému úsiliu zvládnuť túto krízovú situáciu. Veríme, že prijímané opatrenia zodpovednými inštitúciami prinesú očakávaný efekt a snáď sa čoskoro budeme môcť vrátiť k bežnému životu.

So želaním všetkého dobrého

Mgr. Marta Režnáková

riaditeľka školy